Imatge d'arxiu del parc logístic que Bon Preu té a Balenyà (ACN)

Bon Preu ha anunciat per als pròxims dos anys inversions de 200 milions d'euros i la creació de 1.300 llocs de treball nous. L'empresa preveu obrir 27 establiments nous, la reforma de part dels existents i la construcció d'una nova seu corporativa, a Osona.

El grup va facturar l'any passat 1.077 milions d'euros i va tancar el primer semestre fiscal, de març a agost, amb un increment del negoci del 9,9% respecte de l'any anterior.

L'empresa osonenca, propietària de Bonpreu, Esclat i EsclatOil, compta amb 216 establiments i una plantilla de 6.100 treballadors. Això la situa entre els 20 empreses catalanes amb més assalariats.

L'anunci arriba després que més d'un miler d'empreses, segons el govern espanyol, han anunciat el trasllat de la seu social fora de Catalunya.

Notícia relacionada: Claus del trasllat de les seus socials d'empreses fora de Catalunya

Cata trasllada la seu social a Madrid

La companyia Cata, de Torelló, ha portat la seu social a Madrid. Cata, que fabrica campanes extractores, rentaplats i neveres de les marques Cata, Nodor i Apelson, dona feina a 150 treballadors.



La firma Cata forma part de la multinacional CNA, que té seu a Luxemburg, i de la qual també forma part Edesa Industrial -antiga Fagor- que negocia ara un expedient de regulació d'ocupació (ERO) per a més de 300 persones al País Basc.



Cata, tal com han fet el miler d'empreses que han anunciat el canvi de seu fora de Catalunya, argumenta la seva decisió per mantenir la seguretat jurídica dels seus clients i empleats.